30.12.2022
SL
Uradni list Evropske unije
C 498/25
7. priznava, da mesta in regije s sodelovanjem z ustreznimi lokalnimi in regionalnimi deležniki, vključno s podjetji, univerzami in raziskovalnimi središči, organizacijami civilne družbe in državljani, prispevajo k večji ozaveščenosti in javnemu sprejemanju podnebnih ukrepov na lokalni, regionalni, nacionalni in globalni ravni ter omogočajo in spodbujajo dobre življenjske pogoje za vse v okviru omejitev planeta;
8. opozarja, da je bila podnebna agenda ena od glavnih tem, na katere so opozorili udeleženci državljanskih forumov in plenarne skupščine Konference o prihodnosti Evrope, rezultat tega pa je bilo 49 predlogov, dopolnjenih s podrobnimi ukrepi.
Državljani EU pozivajo k pospešenemu zelenemu prehodu in poudarku na izobraževanju, boljšemu komuniciranju in obravnavanju socialne pravičnosti (1);
9. opozarja, da imajo podnebne spremembe posebno razsežnost, povezano s spolom, saj na svetovni ravni posledice podnebnih sprememb bolj prizadenejo ženske.
Zato je sodelovanje žensk na vodilnih položajih v pogajanjih o podnebnih spremembah bistveno za učinkovite podnebne ukrepe, podnebna diplomacija na poddržavni ravni pa lahko pomaga premostiti to vrzel, saj je sorazmerno več žensk dejavnih v lokalni politiki;
10. poudarja, da je v mestih veliko mladih, ki so na čelu podnebnih dejavnosti ter ustanavljajo nova gibanja in pobude, kot so stavke mladih proti podnebnim spremembam, s čimer izvajajo novo obliko pritiska na lokalne, regionalne in nacionalne oblasti.
Mesta v sodelovanju z mladinskimi organizacijami mladim zagotavljajo prava orodja, platforme in zatočišča, da izražajo svoja mnenja na uličnih prireditvah ali na sejah lokalnih svetov.
Mesta in regije tako dejavno oblikujejo prihodnje voditelje, ki bodo pripravljeni reševati lokalne probleme in zastopati svojo skupnost;
11. poudarja, da je sodelovanje lokalnih in regionalnih oblasti zlasti pomembno pri opredeljevanju priložnosti in tveganj, ki jih načrtovani podnebni ukrepi pomenijo za zaposlovanje, prihodke in gospodarsko dejavnost različnih spolov, starostnih skupin, poklicnih skupin in poslovnih področij;
12.
meni, da so mesta in regije zaradi svoje bližine državljanom instrumenti za krepitev vloge skupnosti, samoodločanje in dobro upravljanje: diplomacija na poddržavni ravni ustvarja neposredno povezavo med državljani in globalnimi vprašanji ter odpravlja demokratični primanjkljaj, značilen za tradicionalno večstransko oblikovanje politik, kjer državljani ne sodelujejo pri sprejemanju odločitev;
13.
meni, da lahko podnebna diplomacija na poddržavni ravni prispeva k premagovanju posebnih izzivov, s katerimi se sooča diplomacija na državni ravni, kot so pogoste slepe ulice in razlike med severom in jugom;
14. opozarja na mednarodna združenja regij in občin za podnebno ukrepanje, kot je Under2 Coalition, ki pomembno prispevajo k mednarodni podnebni politiki na poddržavni ravni in bi zato morala biti tesneje vključena v pogajanja OZN; poziva Komisijo, naj ta zavezništva vključi v svojo podnebno diplomacijo;
15. opozarja na več področij, na katerih poddržavni akterji prispevajo k napredovanju mednarodne in evropske podnebne agende:
(a) sprejemajo napredne podnebne politike na področjih svoje pristojnosti ter za hitrejše izvajanje vključujejo lokalne deležnike in predstavnike različnih skupin;
(b) v horizontalno diplomacijo vključujejo druge akterje na poddržavni ravni, da bi se zavezali ambicioznim podnebnim ciljem, s čimer se ustvarjajo širše in močnejše skupnosti na podnebno ambicioznih območjih;
(c) s pomočjo vertikalne diplomacije vplivajo na nacionalno okoljsko in podnebno politiko ter odločno nastopajo v podnebnih razpravah in državnih pogajanjih; omejujejo potencialno škodo v primeru neugodnih nacionalnih politik;
(1)
V predlogu 3/ukrepu 11 se poziva k okrepitvi vodilne vloge EU ter prevzemanju večje vloge in odgovornosti za spodbujanje ambicioznih podnebnih ukrepov, pravičnega prehoda in podpore za obravnavanje izgub in škode v mednarodnem okviru.